《玉漏迟 其二 秋夜对月偶忆少陵"斫却月中桂，清光应更多"之语，因写其意》
清代·周之琦

碧空圆镜展。无端幻出，交柯零乱。望里阴阴，占却广寒庭院。

自倚阎浮树影，怎禁得、吴郎偷眼。尘雾卷。丁丁玉斧，等闲飘散。

遥睇露脚斜飞，似坠叶霜林，峭风轻剪。唤作天香，终是药娥愁见。

记否王孙去久，且归咏、淮南秋怨。清漏转。霓裳旧歌重按。

作者简介：周之琦（公元1782年～1862年），字稚圭，河南祥符（今河南开封）人。清嘉庆十三年（公元一八0八年）进士，改庶吉士。散馆，授编修。累官广西巡抚，疏言筑堤赈灾等事，凡数十上。道光二十六年，因病乞休。病逝于家中。周之琦工词，浑融深厚，瓣香北宋，有《金梁梦月词》二卷，《怀梦词》二卷，《鸿雪词》二卷，《退庵词》一卷，总名《心日斋词》，传于世。辑有《心日斋十六家词选》。